钦定古今图书集成/方舆汇编/边裔典/第012卷 > 三国志 > 《东彝传序》
## 钦定古今图书集成/方舆汇编/边裔典/第012卷 > 三国志 > 《东彝传序》

书称“东渐于海，西被于流沙”，其九服之制，可得而言
也。然荒域之外，重译而至，非足迹车轨所及，未有知
其国俗殊方者也。自虞暨周，西戎有白环之献，东彝
有肃慎之贡，皆旷世而至，其遐远也如此。及汉氏遣
张骞使西域，穷河源，经历诸国，遂置都护以总领之，
然后西域之事具存，故史官得详载焉。魏兴，西域虽
不能尽，至其大国龟兹、于阗、康居、乌孙、疏勒、月氏、鄯
善、车师之属，无岁不奉朝贡，略如汉氏故事。而公孙
渊仍父祖三世有辽东，天子为其绝域，委以海外之
事，遂隔断东彝，不得通于诸夏。景初中，大兴师旅，诛
渊，又潜军浮海，收乐浪带方之郡，而后海表谧然，东
彝屈服。其后高句丽背叛，又遣偏师致讨，穷追极远，
逾乌丸、骨都，过沃沮，践肃慎之庭，东临大海。长老说
有异面之人近日之所出，遂周观诸国，采其法俗，小
大区别，各有名号，可得详纪。虽彝狄之邦，而俎豆之
象存。中国失礼，求之《四彝》犹信，故撰次其国，别其同
异，以接前史之所未备焉。